U-I-231/10, Up-1232/10
Natisni
Opravilna št.:
U-I-231/10, Up-1232/10
Datum odločitve:
16. 12. 2010
ECLI:
ECLI:SI:USRS:2010:U.I.231.10
Akt:
Ustavna pritožba zoper sklep Inšpektorata Republike Slovenije za okolje in prostor, Območna enota Ljubljana, št. 356-02-316/2005 z dne 28. 9. 2010

Zakon o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08 in 8/10) (ZUP), 297. čl.
Izrek:
Ustavna pritožba zoper sklep Inšpektorata Republike Slovenije za okolje in prostor, Območna enota Ljubljana, št. 356-02-316/2005 z dne 28. 9. 2010 se zavrže.

Pobuda za začetek postopka za oceno ustavnosti 297. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08 in 8/10) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Mirsad Bašič in družba Preminger, d. o. o., oba Ljubljana
Datum vloge:
18. 10. 2010
Vrsta odločitve:
sklep
Vrsta rešitve:
zavrženje
Dokument:
US29317
Dokument v PDF obliki:
U-I-231-10, Up-1232-10.pdf
134 KB
Prenesite datoteko
U-I-231/10-5
Up-1232/10-5
16. 12. 2010
S K L E P
Ustavno sodišče je v postopkih za preizkus pobude in ustavne pritožbe Mirsada Bašiča, Ljubljana, in družbe Preminger, d. o. o., Ljubljana, ki ju zastopa Alexander von Thurn Taxis, Ljubljana, na seji 16. decembra 2010
sklenilo:
1. Ustavna pritožba zoper sklep Inšpektorata Republike Slovenije za okolje in prostor, Območna enota Ljubljana, št. 356-02-316/2005 z dne 28. 9. 2010 se zavrže.
2. Pobuda za začetek postopka za oceno ustavnosti 297. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08 in 8/10) se zavrže.
Obrazložitev
1. Pritožnika izpodbijata v izreku navedeni sklep o dovolitvi izvršbe, ki ga je izdal Inšpektorat Republike Slovenije za okolje in prostor, Območna enota Ljubljana. Hkrati z ustavno pritožbo vlagata tudi pobudo za začetek postopka za oceno ustavnosti 297. člena Zakona o splošnem upravnem postopku (v nadaljevanju ZUP). Zatrjujeta kršitve 2. člena, drugega odstavka 14. člena, 22. člena, prvega odstavka 23. člena, 25., 33., 36., 67. in 69. člena Ustave, 6. in 13. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP) ter 1. člena Protokola št. 1 k EKČP. Predlagata, naj Ustavno sodišče do končne odločitve ustavi izvršbo in zadrži izvrševanje izpodbijane določbe ZUP. Predlagata tudi prednostno obravnavo zadeve in izjemno obravnavo ustavne pritožbe.
2. Ustavno sodišče je ustavno pritožbo zavrglo, ker pravna sredstva niso izčrpana, pogoji za izjemno obravnavo pa niso izpolnjeni (1. točka izreka).
3. Pobudo za začetek postopka za oceno ustavnosti oziroma zakonitosti predpisa lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Pobudnika izpodbijata 297. člen ZUP, ki ureja izvršbo po drugih osebah. Izpodbijani predpis ne učinkuje neposredno. V takšnih primerih se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnika sta ustavno pritožbo sicer vložila, vendar jo je Ustavno sodišče zaradi neizčrpanja pravnih sredstev zavrglo. Zato pobudnika iz razlogov, navedenih v citiranem sklepu, ne izkazujeta pravnega interesa za presojo ustavnosti izpodbijane določbe ZUP. Ustavno sodišče je zato pobudo zavrglo (2. točka izreka).
5. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik